  Туспуктэм: vk.com (Ольга Никифорова) Наталия Сильвестрова 10-тӥ оштолэзе Глазкарысь дышетӥсьёсты дасясь кун институтын калыккылосъя (фольклор) «Зарни тӧл» фестиваль ортчиз. Ужрад «Весна ГГПИ – 2023» фестиваль улсын радъяськиз. Со сярысь ивортодэтъя «Удмуртия» агентстволэн корреспондентэзлы институтысь кунсьӧр кылъёсъя но удмурт кылосбуръя кафедраысь доцент, студентъёслэн «Пужмер» калыккылос коллективзылэн кивалтӥсез Ольга Никифорова вераз. Туэ «Зарни тӧл» фестиваль 14-тӥзэ ортчиз. Студентъёс трос пӧртэм калыкъёслэн сям-йылолъёсынызы тодматӥзы: удмурт, ӟуч, узбек, туркмен, таджик но мукет. Удмуртъёслэн сям-йылолъёсынызы студентъёслэн «Пужмер» калыккылос коллективзы тодматӥз. Соос нуны вордскемен герӟаськем йылолъёсты дасязы.  « Возьматэммы потӥз, кызьы нылпиоссэс утьыны тыршо вал удмуртъёс. <…> Та выллем обрядъёсты калык вунэтылэмын ни » Ольга Никифорова, «Пужмер» калыккылос коллективлэн кивалтӥсез Коллективенызы сям-йылолъёсын быдэс циклъёс лэсьтыны тыршо шуыса пусйиз Ольга Никифорова, кылсяырсь, улонысь куинь сюанъёслы сӥзем, дырпусэн герӟаськем сямъёс. Студентъёс калыккылос бичаны практикаосы пӧтало. Отын люкам тунсыко материалъёсты ужазы куто. « Ми со материалъёсты кутӥськомы та обрядъёсамы, куд-ог кырӟанъёссэс но пересьёслэсь. <…> Одӥгез студентмылэсь люкам материалысьтыз пересь кышномуртлэсь кырӟанзэ но кутӥм. Лыдӟиськиськомы, эскериськомы, вераськиськомы, озьы ик материал люкаське » Ольга Никифорова, «Пужмер» калыккылос коллективлэн кивалтӥсез Ольга Никифророва студентъёслэсь сцена вылын асьсэды арысь аре сэзьгес, рос-просгес воземзэс пусйиз. Студентъёс сяна, возьматонэ Глазкарысь 17 номеро школаысь удмурт классъёсысь дышетскисьёс но пыриськизы. Пиналъёс асьсэды ик, нылпиосты, шудо.Озьы эшшо но зэмос адӟиське, вера Ольга Никифорова. Школаын дышетскисьёс ужрадэ куинетӥзэ пырисько ни. Озьы ик «пужмеръёсын»алэнысь ужрадъёсы но потало. « Сюлэмез соос гань-гань каро. Нина Александровна, директор, ноку но пумит уг луы. Светлана Николаевна Ворончихина, дышетӥсьсы, соосын ужа сыӵе мыло-кыдо. Соосты адӟыса, мынам студентъёсы, вуоно дышетӥсьёс, валало, кызьы нылпиосты яратыса ужаны кулэ шуыса. Ваньмыз со ог-огеныз герӟаськемын » Ольга Никифорова, «Пужмер» калыккылос коллективлэн кивалтӥсез Нялтас вераса, «Пужмер» сям-йылолъёсын ӵектосъёсыныз «Потомки великих мастеров» огъяросси фестиваль-вожвылъяськонэ пыриськылэ. Туэ но соос отчы куриськонзэс келяны малпало. Тодэ вайытом, удмурт нылаш Башкириысь «Мисс Содружество — 2023» вожвылъяськонлэн финалаз потӥз. Тегъёс: фольклор йӧскалыклулчеберет фестиваль ГГПИ Глазкар Удмуртия  